Δραπανιάς Χανίων

Ο Δραπανιάς είναι χωριό και έδρα ομώνυμης κοινότητος του δήμου Κισσάμου στην περιφερειακή ενότητα Χανίων της Κρήτης. Είναι κτισμένο σε μεσοσταθμικό υψόμετρο 40 μέτρα πάνω από την επιφάνεια της θάλασσας, σε οδική απόσταση 5 χιλιομέτρων ανατολικά από την Κίσσαμο (Καστέλλι Κισσάμου) και 37 χλμ. δυτικά της πόλεως των Χανίων. Απέχει από τη θάλασσα, και συγκεκριμένα από τον Κόλπο Κισσάμου του Κρητικού Πελάγους, 1,2 χλμ. σε ευθεία γραμμή. Οι γεωγραφικές συντεταγμένες του Δραπανιά είναι πλάτος 35°29,5΄ Βόρειο και μήκος 23°42΄ Ανατολικό. Κοντινότεροι οικισμοί είναι ο Άνω Δραπανιάς (μόλις 10 λεπτά με τα πόδια), το Κόκκινο Μετόχι (της ίδιας κοινότητας) και η Κολένη. Κάποιες φορές η παραλία του Δραπανιά αποκαλείται και «Κάτω Δραπανιάς».\

Διοικητικά ο Δραπανιάς υπάγεται σήμερα στην ομώνυμη κοινότητα (της οποίας αποτελεί τον μεγαλύτερο οικισμό) της Δημοτικής Ενότητας Μυθήμνης του Δήμου Κισσάμου, στην Περιφερειακή Ενότητα Χανίων της Περιφέρειας Κρήτης. Παλαιότερα, εντελώς αντίστοιχα, ήταν έδρα ομώνυμης κοινότητας της Επαρχίας Κισσάμου του Νομού Χανίων.

Κοινότητα Δραπανιά 
Εκτός από την έδρα της, η Κοινότητα Δραπανιά περιλαμβάνει και τους οικισμούς Άνω Δραπανιάς, Κόκκινον Μετόχιον και Νωπήεια. Η απογραφή του 2011 αναφέρει:

 Άνω Δραπανιάς, ο (17)
 Δραπανιάς, ο (270)
 Κόκκινον Μετόχιον, το (77)
 Νωπήγεια, τα (63)

Συνολικά η κοινότητα έχει 427 κατοίκους.

Η Κοινότητα εκπροσωπείται από πενταμελές Συμβούλιο με επικεφαλής τον Πρόεδρο κ. Αντώνιο Κοκοτσάκη.

Κοινοτάρχες Δραπανιά 
Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Δραπανιά.

Η εξέλιξη του πληθυσμού του Δραπανιά στις επίσημες απογραφές φαίνεται στον παρακάτω πίνακα.

Στο χωριό σώζονται ένας πύργος και ένα πηγάδι από την περίοδο της Τουρκοκρατίας. Στην παραλία του Δραπανιά διακρίνονται τα αρχαία ερείπια μινωικού οικισμού και οικισμού των κλασικών χρόνων. Κάποιοι ερευνητές υποστηρίζουν ότι εκεί ήταν κτισμένη η αρχαία πόλη Μύθημνα, που έδωσε το όνομά της στη Δημοτική Ενότητα. Στο χωριό δραστηριοποιείται ο Εκπολιτιστικός και Αναπτυξιακός Σύλλογος Δραπανιά Κισσάμου «Ο Δραπανιάς».

Ο Δραπανιάς, εκτός από κυρίως αγροτικό χωριό περιβαλλόμενο από ελαιώνες, είναι ανεπτυγμένος και τουριστικά. Υπάρχει ξενοδοχείο και αρκετά ενοικιαζόμενα δωμάτια. Κοντά στον οικισμό υπάρχουν ακόμη και δύο οργανωμένα κάμπινγκ.

Ο ενοριακός ναός του χωριού τιμάται στο όνομα του Αγίου Νικολάου. Είναι δίκλιτος ναός, ανεγερθείς από το 1850 ως το 1880 (εγκαινιάσθηκε το 1896), με το αριστερό κλίτος να εορτάζει στα Εισόδια της Θεοτόκου. Εκεί φυλάσσονται η ιστορική μικρή καμπάνα του παλαιότερου ναού, που χρονολογείται από τον 15ο αιώνα, όπως καί η θαυματουργή εικόνα του Αγίου, του 14ου αιώνα. Η Ορθόδοξη χριστιανική παράδοση του Δραπανιά φθάνει μέχρι τήν «πάλαι ποτέ διαλάμψασα» Μονή Δραπανιανών. Κοντά στο χωριό βρίσκεται και το «Μακρύ Σπηλιό», ένα σπήλαιο στην είσοδο του οποίου είναι κτισμένο ένα εξωκκλήσι, αφιερωμένο στον Χριστό.

 Στον Δραπανιά γεννήθηκαν ο δημοσιογράφος, παρουσιαστής και πολιτικός Σταύρος Θεοδωράκης, καθώς και ο αξιωματικός και αντιστασιακός Αντώνιος Χ. Παπαδάκης.

Παραπομπές

Πηγές
 Το ομώνυμο λήμμα στη Νέα Ελληνική Εγκυκλοπαίδεια «Χάρη Πάτση», τόμος 11, σελ. 437
 Ελλάς: οδικοί-τουριστικοί χάρτες, έκδ. Ν. & Ι. Φώτης, 33η έκδοση, Αθήνα 2005/6

Δραπανιας
Δήμος Κισάμου